3.

Se introduc următoarele articole: „Articolul 2a Rețeaua europeană a operatorilor de sisteme de transport de energie electrică Operatorii de sisteme de transport cooperează la nivel comunitar prin intermediul Rețelei europene a operatorilor de sisteme de transport de energie electrică, în scopul asigurării unei gestionări optime și a unei evoluții tehnice sănătoase a rețelei europene de transport de energie electrică și pentru a promova finalizarea pieței interne a energiei electrice . Articolul 2b Înființarea Rețelei europene a operatorilor de sisteme de transport de energie electrică (1) Cel târziu până la […], operatorii de sisteme de transport de energie electrică transmit Comisiei și agenției proiectul de statut, o listă a viitorilor membri și proiectul de norme de procedură ▐ în vederea instituirii Rețelei europene a operatorilor de sisteme de transport de energie electrică ║. (2) În termen de șase săptămâni de la primirea documentelor de mai sus, agenția furnizează Comisiei un aviz cu privire la proiectul de statut, ║lista membrilor și ║ normele de procedură. (3) Comisia furnizează un aviz cu privire la proiectul de statut, ║lista membrilor și ║ normele de procedură în termen de 3 luni de la primirea avizului agenției. (4) În termen de 3 luni de la primirea avizului Comisiei, operatorii de sisteme de transport instituie Rețeaua europeană a operatorilor de sisteme de transport de energie electrică, adoptând statutul și normele de procedură, pe care le publică. Articolul 2c Sarcinile Rețelei europene a operatorilor de rețele de transport de energie electrică (1) În vederea realizării obiectivelor prevăzute la articolul 2a, Rețeaua europeană a operatorilor de sisteme de transport de energie electrică ajunge la un acord și prezintă agenției spre aprobare, în urma procedurii menționate la articolul 2d coroborat cu articolul 6 alineatul (3) din Regulamentul (CE) nr. …/2008 [de instituire a unei Agenții pentru cooperarea autorităților de reglementare din domeniul energetic], următoarele : a) proiectele de coduri de rețea în domeniile menționate la alineatul (3), elaborate în colaborare cu participanții pe piață și cu utilizatorii rețelelor ; b) instrumentele comune pentru exploatarea rețelelor și planurile de cercetare; c) un plan de investiții pe 10 ani, inclusiv o proiecție cu privire la adecvarea capacității de producție, la fiecare doi ani; d) măsuri care să asigure coordonarea în timp real a exploatării rețelelor în situații normale și de urgență; e) orientările privind coordonarea cooperării tehnice între operatorii de sisteme de transport din Comunitate și cei din țările terțe; f) un program anual de activitate, bazat pe prioritățile stabilite de agenție ; g) un raport anual, și h) perspectivele anuale de vară și de iarnă cu privire la adecvarea capacităților. (2) Programul anual de activitate menționat la alineatul (1) litera (f) cuprinde o listă și o descriere a codurilor de rețea , un plan cu privire la coordonarea exploatării rețelei și la desfășurarea în comun a activităților de cercetare și dezvoltare care vor fi elaborate în decursul anului în cauză, precum și un calendar previzional. (3) Codurile de rețea detaliate acoperă următoarele domenii, în conformitate cu prioritățile definite în programul anual de activitate: a) normele privind securitatea și fiabilitatea, inclusiv normele privind interoperabilitatea și procedurile operaționale aplicabile în situațiile de urgență ; b) normele privind conectarea și accesul la rețea; ▐ c) norme privind alocarea capacității transfrontaliere și managementul congestionării; ▐ d) normele privind transparența aferente rețelelor ; e) normele de echilibrare și normele privind decontarea , inclusiv normele privind rezerva de energie; (f)▐ normele privind compensarea între OST; g) normele privind eficiența energetică a rețelelor de electricitate. (4) Agenția monitorizează punerea în aplicare a codurilor de către Rețeaua europeană a operatorilor de sisteme de transport de energie electrică . (5) Rețeaua europeană a operatorilor de sisteme de transport de energie electrică publică, la fiecare doi ani, un plan european de investiții în rețea pe 10 ani, după aprobarea acestuia de către agenție . Acest plan de dezvoltare cuprinde modelarea rețelei integrate, scenariul de dezvoltare, un raport privind adecvarea capacității de producție, precum și evaluarea durabilității sistemului. Planul de investiții se bazează, în special, pe planuri naționale de investiții, luând în considerare aspectele de la nivel comunitar și cele regionale legate de planificarea rețelei, inclusiv Orientările pentru rețelele energetice transeuropene în temeiul Deciziei nr. 1364/2006/CE a Parlamentului European și a Consiliului (11). Acesta identifică deficiențele investiționale, în special în ceea ce privește capacitățile transfrontaliere, și include investițiile în interconectare și în alte infrastructuri necesare pentru un comerț și o concurență eficace, precum și pentru siguranța aprovizionării. Planul de investiții trebuie să fie însoțit, în anexă, de o prezentare a obstacolelor în calea creșterii capacității transfrontaliere a rețelei, provocate de diferențele existente la nivelul procedurilor sau al practicilor de aprobare. Operatorii de sisteme de transport pun în aplicare planul de investiții publicat. (6) ▐ Rețeaua europeană a operatorilor de sisteme de transport de energie electrică poate propune agenției, din proprie inițiativă, proiecte de coduri de rețea în orice domeniu, cu excepția celor enumerate la alineatul (3), în vederea realizării obiectivelor prevăzute la articolul 2a. Agenția adoptă ulterior codurile urmând procedura prezentată la articolul 2f, asigurându-se totodată că respectivele coduri nu se află în contradicție cu orientările adoptate în temeiul articolului 2e. Articolul 2d Monitorizarea efectuată de către agenție (1) Agenția monitorizează executarea atribuțiilor Rețelei europene a operatorilor de sisteme de transport de energie electrică menționate la articolul 2c alineatul (1). (2) Rețeaua europeană a operatorilor de sisteme de transport de energie electrică colectează toate informațiile relevante referitoare la punerea în aplicare a codurilor de rețea și le transmite agenției în vederea evaluării. (3) Rețeaua europeană a operatorilor de sisteme de transport de energie electrică transmite agenției spre aprobare proiectul de coduri de rețea și documentele menționate la articolul 2c alineatul (1) . ▐ Agenția monitorizează punerea în aplicare a codurilor de rețea, a planului de investiții pe 10 ani și a programului anual de activitate și include rezultatele monitorizării în cauză în raportul său anual. În cazul nerespectării de către operatorii de sisteme de transport a codurilor de rețea, a planului de investiții pe 10 ani sau a programului anual de activitate, agenția furnizează Comisiei informații cu privire la acest fapt. Articolul 2e Elaborarea orientărilor (1) Comisia întocmește, după consultarea agenției, o listă anuală a priorităților în care sunt identificate aspectele de importanță primară pentru dezvoltarea pieței interne a energiei electrice. (2) Pe baza listei de priorități, Comisia împuternicește agenția să elaboreze, în termen de cel mult șase luni, proiecte de orientări care să stabilească principii de bază clare și obiective pentru armonizarea normelor în conformitate cu articolul 2c. (3) La elaborarea acestor orientări, agenția consultă în mod oficial Rețeaua europeană a operatorilor de sisteme de transport de energie electrică și alte părți interesate, într-o manieră deschisă și transparentă. (4) Agenția adoptă proiectul de orientări în urma consultărilor respective. Aceasta prezintă observațiile primite în cadrul consultărilor și explică modul în care acestea au fost luate în considerare. În cazul în care observațiile nu au fost luate în considerare, agenția prezintă motivele. (5) Comisia poate iniția, din proprie inițiativă sau la solicitarea agenției, aceeași procedură pentru actualizarea orientărilor. Articolul 2f Elaborarea codurilor de rețea (1) În termen de șase luni de la adoptarea orientărilor de către agenție, în conformitate cu articolul 2e, Comisia împuternicește Rețeaua europeană a operatorilor de sisteme de transport de energie electrică să elaboreze proiecte de coduri de rețea în deplină conformitate cu principiile stabilite în cadrul orientărilor. (2) La elaborarea acestor coduri de rețea, Rețeaua europeană a operatorilor de sisteme de transport de energie electrică ia în considerare expertiza tehnică oferită de participanții pe piață și de utilizatorii rețelelor și îi informează pe aceștia cu privire la evoluția ulterioară. (3) Rețeaua europeană a operatorilor de sisteme de transport de energie electrică înaintează agenției proiectele de coduri de rețea. (4) Agenția organizează consultări oficiale pe marginea proiectelor de coduri de rețea într-o manieră deschisă și transparentă. (5) Agenția adoptă proiectele de coduri de rețea în urma consultărilor respective. Aceasta prezintă observațiile primite în cadrul consultărilor și explică modul în care acestea au fost luate în considerare. În cazul în care observațiile nu au fost luate în considerare, aceasta prezintă motivele. (6) Din inițiativa agenției sau la solicitarea Rețelei europene a operatorilor de sisteme de transport de energie electrică, se poate efectua o revizuire a codurilor existente urmând aceeași procedură. (7) La recomandarea agenției, Comisia poate prezenta codul de rețea respectiv comitetului menționat la articolul 13 alineatul (1) pentru adoptarea sa definitivă, în conformitate cu procedura de reglementare cu control menționată la articolul 13 alineatul (2). Articolul 2g Consultări (1) În decursul îndeplinirii sarcinilor care îi revin, agenția consultă în mod oficial și în mod deschis și transparent toți participanții relevanți pe piață ▐; consultarea include întreprinderi de furnizare și producție, consumatori, utilizatori ai sistemelor, operatori de sisteme de distribuție, precum și asociații (industriale) relevante, organisme tehnice și platforme ale părților interesate. (2) Toate documentele și procesele-verbale ale întrunirilor care au legătură cu aspectele menționate la alineatul (1) se publică. (3) Înainte de adoptarea orientărilor și a codurilor, agenția prezintă observațiile primite în cadrul consultării și explică modul în care acestea au fost luate în considerare. În cazul în care observațiile nu au fost luate în considerare, aceasta furnizează un aviz motivat. (4) Rețeaua europeană a operatorilor de sisteme de transport de energie electrică colaborează cu participanții pe piață și cu utilizatorii rețelelor în conformitate cu articolul 2f alineatul (2). Articolul 2h Costuri Costurile legate de activitățile Rețelei europene a operatorilor de sisteme de transport de energie electrică menționate la articolele 2a–2j sunt suportate de operatorii de sisteme de transport și sunt incluse la calcularea tarifelor. Autoritățile de reglementare aprobă aceste costuri doar dacă sunt rezonabile și proporționale. Articolul 2i Cooperarea regională a operatorilor de sisteme de transport 1. Operatorii de sisteme de transport instituie o cooperare regională în cadrul Rețelei europene a operatorilor de sisteme de transport de energie electrică, pentru a contribui la îndeplinirea sarcinilor menționate la articolul 2c alineatul (1). Aceștia publică, în special, un plan regional de investiții la fiecare doi ani și pot lua decizii privind investițiile pe baza acestuia. Planul regional de investiții nu poate intra în contradicție cu planul de investiții pe 10 ani menționat la articolul 2c alineatul (1) litera (c). 2. Operatorii de sisteme de transport promovează acorduri operaționale, în vederea asigurării unei gestionări optime a rețelei și, dacă se dovedește a fi eficient, promovează dezvoltarea schimburilor de energie, alocarea coordonată de capacitate transfrontalieră ▐, precum și compatibilitatea mecanismelor de echilibrare transfrontaliere . ▐ Articolul 2j Cooperarea tehnică între operatorii de sisteme de transport din Comunitate și cei din țările terțe (1) Cooperarea tehnică între operatorii de sisteme de transport din Comunitate și cei din țările terțe este monitorizată de către autoritățile naționale de reglementare. (2) Dacă, pe parcursul cooperării tehnice, se descoperă incompatibilități cu normele și codurile adoptate de agenție, autoritatea națională de reglementare cere clarificări din partea agenției.